SL Uradni list Evropske unije L 123/115

IZVEDBENI SKLEP KOMISIJE (EU) 2018/743

z dne 16. maja 2018

o pilotnem projektu za izvajanje določb o upravnem sodelovanju iz Uredbe (EU) 2016/679 Evropskega parlamenta in Sveta prek informacijskega sistema za notranji trg

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1024/2012 Evropskega parlamenta in Sveta z dne 25. oktobra 2012 o upravnem sodelovanju prek informacijskega sistema za notranji trg in razveljavitvi Odločbe Komisije 2008/49/ES (uredba IMI) (1) ter zlasti člena 4(1) Uredbe,

ob upoštevanju naslednjega:

(1) Informacijski sistem za notranji trg (v nadaljnjem besedilu: IMI), vzpostavljen z Uredbo (EU) št. 1024/2012, je programska aplikacija, ki je dostopna prek interneta in jo je razvila Komisija v sodelovanju z državami članicami, da bi s centraliziranim komunikacijskim mehanizmom za olajšanje čezmejne izmenjave informacij in medsebojne pomoči državam članicam pomagala pri praktičnem izvajanju zahtev iz aktov Unije v zvezi z izmenjavo informacij.

(2) Uredba (EU) 2016/679 Evropskega parlamenta in Sveta (2) določa pravila o varstvu posameznikov pri obdelavi osebnih podatkov in pravila o prostem pretoku osebnih podatkov. Uredba določa postopke za upravno sodelovanje med nadzornimi organi, med nadzornimi organi in Evropskim odborom za varstvo podatkov (v nadaljnjem besedilu: odbor), ter kadar je ustrezno, s Komisijo. IMI bi lahko bil učinkovito orodje pri izvajanju določb o upravnem sodelovanju iz Uredbe (EU) 2016/679. Zato je treba izvesti pilotni projekt iz člena 4 Uredbe (EU) št. 1024/2012.

(3) V primerih, ko so države članice v skladu z Uredbo (EU) 2016/679 imenovale nadzorni organ, ki deluje kot enotna kontaktna točka, bi bilo treba za namene tega pilotnega projekta takšno kontaktno točko šteti za pristojni organ.

(4) Da se zagotovi dosledno izvajanje določb Uredbe (EU) 2016/679, ki opredeljujejo sodelovanje med nadzornimi organi, Komisijo in odborom, bi IMI moral poskrbeti za shranjevanje vseh podatkov, pomembnih za izmenjavo informacij. IMI bi nadzornim organom moral omogočiti ponovno uporabo takšnih podatkov za naknadno obdelavo pri izmenjavi informacij na podlagi členov 56 in 60 do 66 Uredbe (EU) 2016/679.

(5) IMI bi moral opravljati funkcijo omogočanja Evropskemu odboru za varstvo podatkov izmenjave dokumentov in informacij v skladu s točkami (d) do (k) ter (m) in (x) člena 70(1) Uredbe (EU) 2016/679, ki je nujna za zagotavljanje dosledne in pravočasne obdelave primerov.

(6) V skladu s členom 4(2) Uredbe (EU) št. 1024/2012 Komisija Evropskemu parlamentu in Svetu predloži oceno izida pilotnega projekta. Ustrezno bi bilo določiti datum, do katerega bi bilo treba to oceno predložiti.

(7) Uredba (EU) 2016/679 se bo začela uporabljati 25. maja 2018. Zato bi bilo treba ta sklep uporabljati od istega datuma.

(8) Ukrepi iz tega sklepa so v skladu z mnenjem odbora, ustanovljenega s členom 24 Uredbe (EU) št. 1024/2012 –

SPREJELA NASLEDNJI SKLEP:

Člen 1

Pilotni projekt

Členi 56 in 60 do 66 ter točke (d) do (k) in (m) ter (x) člena 70(1) Uredbe (EU) 2016/679 se uporabijo v pilotnem projektu za izvajanje določb o upravnem sodelovanju iz navedenih členov, in sicer prek informacijskega sistema za notranji trg (v nadaljnjem besedilu: IMI).

Člen 2

Pristojni organi

Za namene pilotnega projekta se nadzorni organi iz člena 51 Uredbe (EU) 2016/679 in Evropski odbor za varstvo podatkov iz člena 68 Uredbe (EU) 2016/679 (v nadaljnjem besedilu: odbor) štejejo za pristojne organe.

Člen 3

Upravno sodelovanje med nadzornimi organi

1. Za namene člena 56 Uredbe (EU) 2016/679 IMI opravlja zlasti naslednje osnovne tehnične funkcije:

(a) začetek posvetovanja, da se določijo vodilni nadzorni organ in morebitni drugi nadzorni organi za posamezno čezmejno obdelavo;

(b) sporočanje namere sodelovati pri posvetovanju iz točke (a);

(c) sporočanje namere lokalno obravnavati primer;

(d) sporočanje namere vodilnega nadzornega organa, ali bo obravnaval primer ali ne.

2. Za namene člena 60 Uredbe (EU) 2016/679 IMI opravlja zlasti naslednje osnovne tehnične funkcije:

(a) začetek posvetovanja o osnutku odločitve in zadevno sporočanje;

(b) začetek posvetovanja o spremenjenem osnutku odločitve in zadevno sporočanje;

(c) sporočanje namere sodelovati pri posvetovanju iz točk (a) in (b), vključno s sporočanjem ustreznih in utemeljenih razlogov za ugovor;

(d) sporočanje sprejete odločitve.

3. Za namene člena 61 Uredbe (EU) 2016/679 IMI opravlja zlasti naslednje osnovne tehnične funkcije:

(a) zahtevanje medsebojne pomoči od drugega nadzornega organa v obliki informacij in/ali nadzornih ukrepov;

(b) odgovarjanje na zahtevo po medsebojni pomoči, vključno s sprejetjem ali v izjemnih primerih zavrnitvijo zahteve;

(c) sporočanje napredka in rezultatov ukrepov, sprejetih kot odgovor na zahtevo;

(d) sporočanje morebitnih stroškov.

4. Za namene člena 62 Uredbe (EU) 2016/679 IMI opravlja zlasti naslednje osnovne tehnične funkcije:

(a) vabljenje na sodelovanje pri skupnem ukrepanju, vključno s skupnimi preiskavami in skupnimi izvršilnimi ukrepi;

(b) sporočanje zahteve za sodelovanje ali nesodelovanje pri skupnem ukrepanju;

(c) sporočanje dogovora o izvedbi skupnega ukrepanja.

Člen 4

Upravno sodelovanje med nadzornimi organ, odborom in Komisijo

1. Za namene člena 64 Uredbe (EU) 2016/679 IMI opravlja zlasti naslednje osnovne tehnične funkcije:

(a) vlaganje zahtev za mnenje odbora o: (i) osnutku odločitve pristojnega organa glede katerega koli od ukrepov iz člena 64(1); (ii) zadevi, ki se splošno uporablja; (iii) zadevi, ki ima učinek v več kot eni državi članici;

(b) sporočanje osnutka odločitve odbora;

(c) sporočanje glede zahteve in zlasti osnutka odločitve odbora;

(d) sporočanje končnega mnenja odbora;

(e) sporočanje namere upoštevati ali ne mnenje odbora, ter kadar je ustrezno, namere spremeniti osnutek odločitve in sporočanje spremenjenega osnutka odločitve.

2. Za namene člena 65 Uredbe (EU) 2016/679 IMI opravlja zlasti naslednje osnovne tehnične funkcije:

(a) vlaganje zahtev za zavezujočo odločitev odbora, kadar: (i) je zadevni nadzorni organ ustrezno in utemeljeno ugovarjal zoper osnutek odločitve vodilnega organa, vodilni organ pa je takšen ustrezen in utemeljen ugovor zavrnil kot neustrezen ali neutemeljen v skladu s členom 60(4) Uredbe (EU) 2016/679; (ii) obstajajo nasprotujoča si mnenja o tem, kateri zadevni nadzorni organ je pristojen za glavni sedež; (iii) pristojni nadzorni organ ne zaprosi za mnenje odbora v primerih iz člena 64(1) Uredbe (EU) 2016/679; (iv) pristojni nadzorni organ ne upošteva mnenja odbora, izdanega v skladu s členom 64 Uredbe (EU) 2016/679;

(b) sporočanje osnutka zavezujoče odločitve odbora;

(c) sporočanje glede zahteve in zlasti zavezujoče odločitve odbora;

(d) sporočanje zavezujoče odločitve, ki jo sprejme odbor;

(e) sporočanje, da je nadzorni organ o končni odločitvi uradno obvestil upravljavca oziroma obdelovalca in posameznika, na katerega se nanašajo osebni podatki, in sporočanje datuma uradnega obvestila.

3. Za namene člena 66 Uredbe (EU) 2016/679 IMI opravlja zlasti naslednje osnovne tehnične funkcije:

(a) sporočanje začasnih ukrepov in razlogov za njihovo sprejetje;

(b) vlaganje zahteve za nujno mnenje ali nujno odločitev odbora;

(c) sporočanje osnutka mnenja ali osnutka odločitve odbora;

(d) sporočanje glede zahteve in zlasti osnutka mnenja ali osnutka odločitve odbora;

(e) sporočanje končnega mnenja ali končne odločitve odbora;

(f) sporočanje namere upoštevati ali ne mnenje odbora, ter kadar je ustrezno, namere spremeniti osnutek odločitve;

(g) sporočanje, da je nadzorni organ uradno obvestil zadevne strani o odločitvi.

Člen 5

Shranjevanje in ponovna uporaba podatkov za naknadno obdelavo

IMI poskrbi za shranjevanje podatkov, obdelanih med izmenjavo informacij na podlagi členov 56 in 60 do 66 Uredbe (EU) 2016/679. Kadar so takšni podatki potrebni za naknadno obdelavo na podlagi navedenih členov, IMI omogoča ponovno uporabo shranjenih podatkov.

Člen 6

Zagotavljanje doslednega izvajanja Uredbe (EU) 2016/679

IMI opravlja funkcijo omogočanja odboru izmenjavo dokumentov in informacij v skladu s točkami (d) do (k) ter (m) in (x) člena 70(1) Uredbe (EU) 2016/679.

Člen 7

Ocena

Ocena izida pilotnega projekta iz člena 4(2) Uredbe (EU) št. 1024/2012 se Evropskemu parlamentu in Svetu predloži do 31. decembra 2021.

Člen 8

Začetek veljavnosti in uporaba

Ta sklep začne veljati dvajseti dan po objavi v Uradnem listu Evropske unije.

Uporablja se od 25. maja 2018.

V Bruslju, 16. maja 2018 Za Komisijo Predsednik Jean-Claude JUNCKER

(1) UL L 316, 14.11.2012, str. 1.

(2) Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).